Għaxar saċerdoti u erba' djakni ġodda għall-Knisja f'Malta fi tlett ijiem
Imtella' Ġunju 27, 2020 - Aġġornata 27 Ta' Ġunju, 2020 7:40pm Għaxar saċerdoti u erba' djakni ġodda għall-Knisja f'Malta fi spazju ta' tlett ijiem. L-Arċisqof Charles Scicluna dalgħodu mexxa l-ordinazzjoni ta' erba' djakni – tlieta djoċesani u wieħed mill-Ordni tal-Kapuċċini. Erba' żgħażagħ: Roderick Baldacchino; Jean-Claude Schembri, Joshua Cortis u Mark Scicluna ġew ordnati djakni mill-Arċisqof Charles Scicluna. Il-Quddiesa tal-ordinazzjoni tagħhom ġiet iċċelebrata fil-parroċċa taż-Żejtun. L-Arċisqof Scicluna qal li d-djakonat mhux biss tarġa għas-saċerdozju, imma hu stil ta' ħajja. "Intom qed tiġu ordnati f'dan il-mument ta' ħajjitkom bħala r-riġlejn tal-Knisja. Xi tfisser? Li intom il-mibgħuta tal-karità tal-Knisja." Spjega kif sa mill-antik id-djaknu kien jassisti lill-isqof biex mill-artal iwassal l-Ewkaristija lil min ma setax ikun hemm. "Il-Mulej qiegħed jibgħatkom fejn hemm l-iżjed bżonn u l-karattru li qed jingħatalkom illum, li mhux karattru saċerdotali imma karattru ta' qadi, karattru ministerjali. Tinsewx, għax mhux se jitteħdilkom. Intom djakni li 'l quddiem jekk Alla jrid titressqu għas-saċerdozju." Monsinjur Scicluna ħeġġiġhom biex anke meta jixriefu fiż-żmien, qatt ma jaqtgħu qalbhom miċ-ċokon tagħhom, mid-dgħufija tagħhom, mill-fatt li quddiem l-isfidi tal-ħajja u ċ-ċirkostanzi jħossuhom tassew ċkejknin, tassew żgħar. Monsinjur Arċisqof awgura li d-djakonat ma jkunx biss karattru fir-ruħ imma jkun stil ta' ħajja. Il-Ħadd filgħaxija l-Arċisqof se jmexxi fil-Katidral tal-Imdina l-quddiesa tat-tberik taż-żjut li s-soltu tkun l-uniku quddiesa ċċelebrata nhar Ħamis ix-Xirka filgħodu. Din is-sena, minħabba l-pandemija, ġiet posposta. Fil-quddiesa li tgħaqqad lis-saċerdoti kollha mal-isqof tagħhom, huma jġeddu l-wegħdiet saċerdotali. Jitbierku ż-żjut li jintużaw fis-sagramenti tal-magħmudija u l-morda, u jiġi kkonsagrat iż-żejt imħallat bil-fwejjaħ, tal-griżma. Iż-żejt tal-griżma se jintuża għall-ewwel darba l-għada, it-Tnejn, Solennità ta' San Pietru u San Pawl, meta l-Arċisqof se jordna għaxar sacerdoti ġodda fil-knisja ta' Kristu Rè f'Raħal Ġdid.